《呈恩缄庵尚书 其四》
清代·柏春

行军用侦谍，朴与黠相济。纯笃情不欺，儇巧机无滞。

虏在吾目中，明镜绝尘翳。亦如血脉流，百骸岂顽痹。

事因难见巧，心以定生慧。料敌无遁形，飞腾奋锋锐。

傥教择未精，薰莸任同器。讹言乱神明，疑信迭牵制。

将如狐听冰，何以决大计。始信用间难，爪探亦非易。

作者简介：柏春，字东敷，晚号老铁，蒙古旗人。道光乙巳进士，授兵部主事，历官直隶候补道。有《铁笛仙馆宦游草》、《从戎草》。